અને એના થોડા સમયમાં જ છમકલાની શરૂઆત થઈ ગઈ! ચોથી ફેબ્રુઆરીની મધરાતે પૂલ પાસે ચોકી કરતા નેબ્રાસ્કાના એક સ્વયંસેવકે ફિલિપાઇનના ત્રણ સૈનિકોને અમારી સરહદમાં ઘુસતા જોયા. સ્વયંસેવકે એમને પડકાર ફેંક્યો, પણ ફિલિપાઇનના સૈનિકો રોકાયા નહીં એટલે એણે ગોળીબાર કર્યો. એક ઘૂસણખોર ઠાર થયો. બંને સીમાઓ એકાએક સળગી ઊઠી. છેલ્લા કેટલાયે મહિનાઓથી દબાઈને બેઠેલો ગુસ્સાનો જ્વાળામુખી અમેરિકન ક્રેગ અને બળવાખોરોની મોઝર બંદૂકો સાથે સરહદની બંને બાજુએ ભભૂકી ઊઠ્યો. હવે આ યુદ્ધ હતું, ખરેખરું યુદ્ધ! સવાર સુધીમાં તો અમેરિકન સૈનિકો નદીની સામે પાર ક્યાંય સુધી પહોંચી ગયા. કેલિફોર્નિઆની એક રેજિમેન્ટ ઉતાવળ કરવા જતાં અજાણ્યા વિસ્તારમાં ભૂલી પડી ગઈ! પછીથી એને યાદ કરી-કરીને છેક છેવટ સુધી અમે એમની મજાક ઊડાવી હતી.